text: VIKING runder en kvart million redningsflåder
  02 maj 2012 kl. 08.07
  Den 25. april bestod en 12-personers redningsflåde de sidste obligatoriske tests og blev dermed VIKINGs redningsflåde nummer 250.000 siden 1960.
  Selvom meget er ændret siden den første redningsflåde blev fremstillet for 52 år siden, har de grundlæggende elementer i en VIKING redningsflåde altid været en bund af naturgummi og et tag i det velkendte orange stof.
  -I forhold til de redningsflåder, man lavede for 50 år siden, er vores nyeste redningsflåder blandt andet meget lettere at komme om bord i, de er selvvendende, og er udstyret med en række detaljer, som gør opholdet i flåden så sikkert og bekvemt som muligt, siger Allan Østergaard, Teknisk Direktør hos VIKING.
  I dag bliver VIKING redningsflåder produceret i Thailand og Esbjerg. Den 12-personers redningsflåde, der fik æren at være nr. 250.000, er en af VIKINGs mest solgte typer og kan findes på kommercielle skibe verden over.
  